राम से ज्यादा कर्मठ रावण, उनपर अन्याय हुआ; राम काल्पनिक पात्र
Bihar Assembly (Vidhan Sabha) Budget Session 2023 - बिहार विधानसभा के बजट सत्र शुक्रवार को हंगामे के साथ शुरू हुआ। हत्या में नाम आने पर भाजपा ने मंत्री इजराइल अंसारी की बर्खास्तगी की मांग की
बिहार विधानसभा के बजट सत्र की कार्यवाही शुक्रवार को हंगामे के साथ शुरू हुआ और हंगामे पर ही खत्म हुआ। विधानसभा की कार्यवाही शुरू होते ही हत्या में नाम आने पर भाजपा ने मंत्री इजराइल अंसारी की बर्खास्तगी की मांग की। भाजपा विधायकों ने सदन में ही हनुमान चालीसा का पाठ शुरू कर दिया। वेल में विपक्षी विधायक तालियां बजाकर हनुमान चालीसा का पाठ करने लगे।
इस पर विधानसभा के बाहर हनुमान चालीसा के पाठ के सवाल पर पूर्व सीएम जीतन राम मांझी ने कहा- हम तो रामायण को काल्पनिक मानते हैं। रामायण की बात करें तो राम से ज्यादा कर्मठ रावण थे। कल्पना के आधार पर राम और रावण की बात करने से बेहतर है कि भाजपा गरीब की बात करे।
आरजेडी ने पूर्व सीएम के बयान से खुद को अलग रखा
आरजेडी ने पूर्व सीएम के बयान से खुद को अलग रखा है। पार्टी प्रवक्ता शक्ति यादव ने कहा राम पर कोई सवाल नहीं खड़े कर सकता है। वो मर्यादा के प्रतीक थे। रामचरित की कुछ पंक्तियों पर आपत्ति हो सकती है,लेकिन राम पर कोई विवाद नहीं है। मांझी जी का बयान उनके व्यक्तिगत विचार हैं।
वहीं भाजपा विधायक अरुण शंकर ने कहा कि मंत्री इसराइल मंसूरी को सरकार बचा रही है। साक्ष्य रहने के बाद भी उन्हें गिरफ्तार नहीं किया जा रहा है। पीड़ित परिजनों को धमकाया जा रहा है। सरकार हमारी नहीं सुन रही है। इसलिए हमलोग हनुमान चालीसा का पाठ कर रहे थे।
बता दें कि बीजेपी विधायक और नेता प्रतिपक्ष विजय सिन्हा ने इस पर सरकार से जवाब मांगा। बर्खास्तगी की मांग को लेकर पहले सदन से वॉकआउट किया। फिर सदन में वापस आकर हंगामा किया। इधर मंत्री इसराइल मंसूरी ने खुद को बेकसूर बताते हुए कहा कि वो अल्पसंख्यक हैं, इसलिए भाजपा उन्हें टारगेट कर रही है।
लंच ब्रेक के बाद विधानसभा में ऊर्जा विभाग, मद्य निषेद विभाग, योजना और विकास विभाग, विधि विभाग के बजट अनुदान मांग पर चर्चा हो रही। बिहार विधानसभा में बीजेपी विधायक विनय बिहारी ने ऊर्जा विभाग, मद्य निषेद विभाग, विकास योजना विभाग, विधि विभाग के कटौती प्रस्ताव पर भोजपुरी में बोले। भोजपुरी कविता के जरिए चारों विभाग पर तंज कसा है।
विधानसभा की कार्यवाही अपडेट्स
मंत्री इसराइल की बर्खास्तगी की मांग
नेता प्रतिपक्ष ने कहा कि मंत्री इसराइल मंसूरी का नाम हत्या में आया है। पीड़ित परिवार से CM ने सारे कागजात लिए। मृतक की मां थाना पर बैठी है। अब दामाद को भी मारने की धमकी मिल रही है।
बीजेपी विधायकों ने मंत्री इसराइल मंसूरी के खिलाफ कार्रवाई की मांग के साथ भ्रष्टाचार और अपराध के खिलाफ प्रदर्शन कर रहे हैं। विधायकों का कहना है कि मंत्री इसराइल मंसूरी के खिलाफ कार्रवाई क्यों नहीं हुई? राज्य में अपराध बढ़ा हुआ है और सरकार चुपचाप बैठी है।
नेता प्रतिपक्ष विजय सिन्हा ने आरोप लगाया कि मुजफ्फरपुर के कांटी में जिस राहुल साहनी की हत्या का आरोप मंत्री इसराइल मंसूरी पर लगा है, उसके ख़िलाफ़ थाने में FIR नहीं ली जा रही है। भाजपा इस मुद्दे को लेकर अपना विरोध प्रदर्शन जारी रखेगी।
कांग्रेस ने की शराबबंदी की समीक्षा की मांग 
विधानसभा में आज मद्य निषेध विभाग के बजट पर चर्चा होनी है। इससे पहले सदन के बाहर शराबबंदी को लेकर भी बहस हुई। कांग्रेस नेता अजीत शर्मा ने कहा कि शराबबंदी है, लेकिन उसकी समीक्षा होनी चाहिए। उसमें क्या-क्या और सुधार होना चाहिए। इस मामले पर राजद विधायक राकेश रौशन ने कहा कि बिहार में शराबबंदी पूरी तरह सफल है। शराबबंदी को विफल करने की योजना है, इसको हम लोग सफल नहीं होने देंगे।
इसी मामले पर भाजपा विधायक नितिन नवीन ने कहा कि अफीम-गांजा पर भी कार्रवाई होनी चाहिए। सरकार का ध्यान सिर्फ शराब पर है। इधर नई पीढ़ी चरस-गांजा का सेवन कर बर्बाद हो रही है।
ओवैसी के दौरे पर भी हुई बयानबाजी 
इधर कार्यवाही शुरू होने से पहले एआईएमआईएम अध्यक्ष असदुद्दीन ओवैसी के बिहार दौरे को लेकर सियासत गरमाती हुई दिखी। सदन के बाहर बीजेपी विधायक हरिभूषण बचौल ने कहा- ओवैसी तुष्टिकरण की राजनीति करते हैं। उनके दौरे से पहले किशनगंज में मंदिर जला दिया गया। वो जिन्ना के नए अवतार हैं। जो बांटने की राजनीति करते हैं। इनसे वोटिंग राइट छीन लेने चाहिए। तमाम सरकारी सुख-सुविधाएं और योजनाओं का लाभ से इन्हें वंचित किया जाना चाहिए।
इधर राजद विधायक भाई वीरेंद्र ने कहा कि ओवैसी का बिहार में स्वागत है। साथ ही भाजपा नेता के बयान पर कहा कि भाजपा नेता पहले अपनी बेटियों को मुसलमानों से बचाएं। भाजपा नेताओं की बेटियों की शादियां मुसलमानों से हो रही है। वहीं सीमांचल में आरजेडी के वोट बैंक को प्रभावित करने के सवाल पर उन्होंने कहा कि ऐसा कुछ नहीं है, सीमांचल में सभी हमारे साथी हैं।
मांझी के बयान से जुड़ी खबरेंः
मांझी बोले- मैं राम को नहीं मानता, वो भगवान नहीं:राम सिर्फ रामायण के पात्र; उन्होंने शबरी का झूठा खाया, हमारे यहां कोई खाकर दिखाए
बिहार के पूर्व मुख्यमंत्री जीतन राम मांझी ने एक बार फिर भगवान राम के अस्तित्व पर सवाल उठाए हैं। जमुई में गुरुवार को अंबेडकर जयंती के एक कार्यक्रम में उन्होंने कहा कि राम भगवान थोड़े ही थे, वह तो तुलसीदास और वाल्मीकि रामायण के पात्र थे। रामायण में बहुत सी अच्छी बातें लिखी हैं, इसलिए हम उसे मानते हैं, पर राम को नहीं जानते। पूरी खबर पढ़ने के लिए क्लिक करें। 
जीतन राम मांझी बोले-हिंदू बनकर भी 75 साल गुलाम रहे:पूर्व CM ने कहा- हम मनुवादियों का विरोध करते हैं, अंबेडकर के साथ हैं
पूर्व मुख्यमंत्री जीतन राम मांझी ने एक बार फिर से बयान दिया है। उन्होंने कहा कि हम अंबेडकर के साथ हैं, हिंदू बनकर भी 75 साल गुलाम रहे। उनसे जब पूछा गया कि मोकामा व गोपालगंज उपचुनाव में अनुसूचित जाति का झुकाव किस ओर रहा? इसके जवाब में उन्होंने कहा कि हिंदू बन कर 75 साल से आज तक हम गुलाम बने चले आ रहे हैं। अब उनका हिंदू कार्ड नहीं चलेगा। जाति के नाम पर हमारे साथ लंबे समय भेदभाव किया जा रहा है। पूरी खबर पढ़ने के लिए क्लिक करें। 